《小楼连苑 食新栗作》
明代·彭孙贻

秋园白露初肥，家家拾紫登山麓。金风小罅，吴霜乍点，嫩黄才足。

未出瑶房，暗惊纤手，颦眉刺触。喜合欢腰细，于中微束，称鸳鸯比肩名目。

作意春尖笑剥，褪中衣、软温涩缩。漫投欢袖，可堪君口，情甜意熟。

度脆饴唇，回甘犀齿，秋魁冠玉。耻雕盘荐饰，红笺私裹，寄缄重复。

作者简介：彭孙贻（1615~1673年），字仲谋，一字羿仁，号茗斋，自称管葛山人，浙江海盐武原镇（今浙江海盐市）人。明末清初学者，彭孙遹从兄，南明隆武朝太常寺卿彭观民之子。